als_Latn dik_Latn ron_Latn
Vitin e kaluar janë përgjuar mbi 3000 shqiptarë
Përmes një shkrese të firmosur nga Prokurori i Përgjithshëm, Adriatik Llalla bëhet me dije se përgjatë vitit 2014 janë përgjuar 3140 persona për llogari të 689 çështjeve penale në Shqipëri.
Në të njëjtin dokument të siguruar nga BIRN, kryeprokurori Llalla pohon se gjatë vitit 2013 janë interceptuar 3112 persona, ndërsa gjatë vitit 2012, numri i të përgjuarve ka qenë 2315.
Kreu i Prokurorisë së Përgjithshme vendosi të deklasifikojë numrin e përgjimeve proceduriale, pasi kishte refuzuar më parë t’i jepte këto të dhëna me pretendimin se janë “sekret”. Kërkesa për informacion ishte bërë nga gazetarja Lindita Çela dhe qendra Res Publica.
Përveç Prokurorisë së Përgjithshme, kërkesa për të dhënat statistikore të përgjimeve iu dërgua edhe Drejtorisë së Përgjithshme të Policisë dhe Shërbimit Informativ Shtetëror. Por gazetarja dhe qendra ligjore nuk morën asnjë përgjigje.
Pasi iu refuzua informacioni, gazetarja Çela dhe qendra Res Publica vendosën të vënë në lëvizje Komisionerin për të Drejtën e Informimit, zotin Besnik Dervishi, i cili realizoi të parën dëgjesë publike që prej themelimit të institucionit.
Në këtë dëgjesë, përfaqësuesit e tre institucioneve ngulmuan se të dhënat ishin klasifikuar si “sekret shtetëror”, por u kundërshtuan nga gazetarja dhe qendra Res Publica. Komisioneri për të Drejtën e Informimit u kërkoi tre institucioneve të rishikonin klasifikimin që i kishin bërë këtyre të dhënave.
Kryeprokurori Llalla iu përgjigj pozitivisht kësaj kërkese të Komisionerit, duke e riklasifikuar informacionin si jo konfidencial. Ky vendim i tij u përshëndet nga drejtori Ekzekutiv i qendrës Res publica, Dorian Matlija. /BIRN/
als_Latn als_Latn als_Latn als_Latn als_Latn als_Latn als_Latn als_Latn